Comisia Europeană recomandă Guvernului României să aibă în vedere limitarea imunității miniștrilor pe durata mandatului, se arată în cel mai recent raport din cadrul MCV, în recomandările privind combaterea corupției la nivel înalt.

Potrivit documentului elaborat de experții CE și prezentat miercuri la Bruxelles de Comisia Europeană, legislația anticorupție "trebuie să se aplice tuturor în mod egal și la toate nivelurile", iar dezbaterile din Parlament cu privire la criteriile obiective pentru justificarea refuzului de ridicare a imunității "nu au condus la o schimbare în sensul recomandărilor anterioare din rapoartele MCV".

Comisia Europeană recomandă adoptarea unor criterii obiective pentru luarea și motivarea deciziilor de ridicare a imunității parlamentarilor și arată că "Guvernul ar putea avea în vedere modificarea legii pentru a limita imunitatea miniștrilor pe perioada mandatului, aceste măsuri putând fi luate cu ajutorul Comisiei de la Veneția și al Grupului de state împotriva corupției (GRECO)".

În raport se arată că Direcția Națională Anticorupție (DNA) și Înalta Curte de Casație și Justiție (ÎCCJ) "au înregistrat un bilanț impresionant în rezolvarea cazurilor de corupție la nivel mediu și înalt", și că menținerea eforturilor instituțiilor judiciare care combat corupția la nivel înalt "rămâne cel mai important semnal de consolidare a luptei anticorupție".

Experții europeni au semnalat și că "atacurile puternice îndreptate asupra magistraților și a sistemului judiciar de către mass-media și politicieni rămân o amenințare serioasă pentru ireversibilitatea luptei anticorupție".

AGERPRES